Pta-skool rou ná hoof se skietdoodWillie Hendrikz. Foto: Facebook. Dr. Willie Hendrikz (59), hoof van die Laerskool Theresapark in Pretoria, is Woensdag dood nadat hy homself glo per ongeluk geskiet het. Willie Bosman, adjunkhoof van die skool, het aan Maroela Media gesê Hendrikz het by die huis aangesterk ná ŉ onlangse oogoperasie. “Sy vrou het vir ons laat weet dat hy besig was om sy handwapen skoon te maak toe ŉ skoot per ongeluk afgevuur en hy noodlottig gewond is,” het Bosman gesê. Volgens Bosman het die skool die leerders vanoggend van sy dood ingelig. “Ek het eers met die kleintjies [gr. 1 tot 3] gepraat. Hulle kon ook briefies vir dr. Hendrikz skryf en vir hulle onderwyseresse gee. Daarna het ek met die seniors gepraat. Die beheerliggaam het die personeel van die voorval ingelig,” het Bosman gesê. Volgens hom was daar ook beraders teenwoordig om die kinders en onderwysers by te staan. Die onderwysers is ook opdrag gegee om kinders te identifiseer wat baie getraumatiseerd is deur die gebeure. “Die hele skool het hande vasgehou, ŉ pastoor het mooi met ons gepraat en ons het ŉ minuut van stilte gehandhaaf en toe die skoollied gesing. Dit was mooi,” het Bosman gesê. Hendrikz was agt jaar aan die Laerskool Theresapark verbonde en was ook voorsitter van laerskole in die Suid-Afrikaanse Onderwysersunie (SAOU). “Almal is hartseer en ons sal hom baie mis, hy was regtig geliefd,” het Bosman bygevoeg. “Ons dink regtig aan sy familie.”